


RELACION                 

“PËR  PROJEKT VENDIMIN E KËSHILLIT TË MINISTRAVE
PËR MIRATIMIN E STRATEGJISË NDËRSEKTORIALE TË  DREJTËSISË PËR TË MITUR 2027-2030, TË PLANIT TË VEPRIMIT DHE TË PASAPORTËS SË TREGUESVE”

Projektakti për miratimin e Strategjisë Ndërsektoriale të Drejtësisë për të Mitur 2027–2030, Plani i Veprimit si dhe pasaporta e treguesve (SNDM III në vijim), propozohet nga Ministri i Drejtësisë, si një dokument politik i Qeverisë Shqiptare dhe si një nga prioritet kyçe të Ministrisë së Drejtësisë, në kuadër të konsolidimit të arritjes së Reformës në Drejtësi për të mitur, sipas standarteteve më të mira evropiane.
Hartimi i SNDM-së është paraprirë nga analiza e zbatimit të strategjisë, planit të veprimit (2022-2026) dhe pasaportës së treguesve. Analiza e secilit objektiv specifik dhe strategjik është bazuar në analizën e treguesve të realizuar, duke vënë në pah përparimet e bëra, praktikat e mira të zbatuara, nevojën për konsolidimin e tyre si dhe vështirësitë e hasura në zbatimin e planit të veprimit dhe adresimin e tyre për zgjidhje në periudhën në vijim.
Në referim të raporteve periodike të monitorimit të hartuara, janë evidentuar arritje të rëndësishme dhe inkurajuese në fushat kryesore të strategjisë, të cilat janë reflektuar në rezultate konkrete dhe kanë ndikuar pozitivisht në avancimin e qëllimeve të politikave të miratuara. Megjithatë, analizat tregojnë se mbeten ende sfida ligjore, strukturore dhe operacionale, të cilat kërkojnë adresim të mëtejshëm dhe ndërhyrje të koordinuara nga institucionet përgjegjëse.
Në këtë kuadër, kjo strategji synon të sjellë në praktikë përshkallëzim të masave tashmë të zbatuara, si dhe parashikon gjithashtu nisjen e aktiviteteve të reja për konsolidimin e drejtësisë miqësore për fëmijët, me vëmendje të veçantë masat e parandalimit parësor, parandalimin e recidivizmit, si dhe shërbimet miqësore në të gjitha hallkat e drejtësisë që prekin fëmijën.
Puna për hartimin e strategjisë, filloi menjëherë pas ngritjes së Grupit Ndërinstitucional të Punës, me urdhrin nr. 64, datë 30.03.2026, të Kryeministrit ku të gjithë institucionet e përfshira në këtë Grup Pune, të cilët së bashku hartuan objektivat strategjikë, masa dhe aktiviteteve konkrete, në përputhje me kompetencat e tyre ligjore dhe kushtetuese, si dhe në përputhje me planet e tyre individuale institucionale. 
Etapat më kryesore në të cilën ka kaluar procesi i hartimit të strategjisë janë:
Vlerësimi i zbatimit të Strategjisë Ndërsektoriale të Drejtësisë për të Mitur 2022–2026-Në referim të raporteve periodike të monitorimit të hartuara në zbatim të strategjisë aktuale, janë evidentuar arritje të rëndësishme dhe inkurajuese në fushat kryesore të strategjisë, të cilat janë reflektuar në rezultate konkrete dhe kanë ndikuar pozitivisht në avancimin e qëllimeve të politikave të miratuara. Megjithatë, nga analiza e zbatimit të strategjisë rezulton se mbeten ende sfida ligjore, strukturore dhe operacionale, të cilat kanë evidentuar adresim të mëtejshëm dhe ndërhyrje të koordinuara nga institucionet përgjegjëse.
Përcaktimi i vizionit, misionit të Strategjisë së Re të Drejtësisë për të Mitur-Mbi bazën e gjetjeve dhe sfidave të identifikuara gjatë vlerësimit të zbatimit të strategjisë ekzistuese dhe në kuadër të prioriteteve të reja strategjike, u përcaktuan vizioni, misioni i Strategjisë së Re të Drejtësisë për të Mitur, si më poshtë:
· Vizioni: Një sistem miqësor drejtësie për të miturit që: garanton mbrojtjen e të drejtave të tyre; siguron gjithëpërfshirjen institucionale; zbaton qasjen rehabilituese dhe promovon riintegrimin në shoqëri, në përputhje me standardet e Bashkimit Evropian.
· Misioni: Zhvillimi i politikave ndërsektoriale që: parandalojnë përfshirjen e të miturve në konflikt me ligjin; sigurojnë akses të barabartë dhe efektiv në drejtësi; ofrojnë shërbime të standardizuara dhe miqësore; garantojnë rehabilitimin dhe riintegrimin përmes forcimit të kapaciteteve institucionale dhe rolit qendror të Institutit për Rehabilitimin e të Miturve.
Hartimi dhe konsultimi i Dokumentit Konceptual të Politikës së Strategjisë së Re të Drejtësisë për të Mitur- Në vijim të përcaktimit të vizionit, misionit u hartua Dokumenti Konceptual i Politikës së strategjisë, i cili përcaktoi shtyllat kryesore mbi të cilat u mbështet zhvillimi i mëtejshëm i Strategjisë së Re të Drejtësisë për të Mitur. Pas procesit të konsultimit, Dokumenti Konceptual i Politikës u konsolidua dhe i’u përcoll SASPAC për njohje, në përputhje me kërkesat e procesit të hartimit të dokumentave strategjik.
Hartimi i dokumenteve të strategjisë dhe konsultimi i tyre-Mbi bazën e Dokumentit Konceptual të Politikës dhe shtyllave kryesore të përcaktuara në të, vijoi hartimi i strategjisë në tërësinë e saj, duke përfshirë draft Strategjinë Ndërsektoriale të Drejtësisë për të Mitur 2027–2030, draft Planin e Veprimit 2027–2030 dhe draft Pasaportën e Treguesve 2027–2030.
Për hartimin dhe konsolidimin e këtyre dokumenteve janë zhvilluar disa faza konsultimi me institucionet përgjegjëse dhe organizatat e shoqërisë civile, me synim reflektimin e komenteve dhe sugjerimeve të tyre dhe konsolidimin e dokumenteve përfundimtare të strategjisë.
Sa më sipër, Strategjia Ndërsektoriale e Drejtësisë për të Mitur është strukturuar rreth 4 (katër) qëllimeve politike, të cilat përmbledhin fushat kryesore ku kërkohet ndrërhyrje dhe përcakton rezultatet që synohet të arrihen gjatë periudhës 2027-2030.
Qëllimi Politik I: “Garantimi i aksesit të barabartë, efektiv, gjithëpërfshirës dhe jo-diskriminues në drejtësi për fëmijët djem dhe vajza, të përfshirë në proceset ligjore, në përputhje me standardet ndërkombëtare të të drejtave të fëmijës dhe acquis-in e Bashkimit Evropian”. Ky qëllim politik synon konsolidimin e një sistemi drejtësie miqësor për fëmijët, që garanton akses të barabartë dhe efektiv në drejtësi dhe ushtrimin e plotë të të drejtave dhe garancive procedurale nga të miturit në konflikt me ligjin, si dhe nga të miturit viktima ose dëshmitarë të veprave penale. Në këtë kuadër, sistemi duhet të garantojë respektimin e interesit më të lartë të fëmijës, të drejtën për t’u dëgjuar, parimin e mosdiskriminimit dhe të drejtën për një proces të rregullt ligjor, duke iu përgjigjur në mënyrë të përshtatur nevojave të të miturve, veçanërisht të atyre në situata vulnerabiliteti.

Qëllimi Politik II: “Konsolidimi i një sistemi drejtësie miqësor ndaj fëmijëve djem dhe vajza që garanton pjesëmarrje kuptimplotë, mbrojtje nga riviktimizimi dhe procedura të përshtatura sipas moshës dhe nevojave të të miturve”. Ky qëllim politik synon konsolidimin e një sistemi drejtësie miqësor për fëmijët, që garanton standarde të larta profesionale dhe procedurale, pjesëmarrje kuptimplotë dhe mbrojtje efektive të fëmijëve gjatë proceseve gjyqësore dhe administrative. Në këtë drejtim, synohet forcimi i kapaciteteve dhe zhvillimit profesional të vazhdueshëm të profesionistëve të drejtësisë, si dhe konsolidimi i procedurave dhe mjediseve të përshtatura me moshën dhe nevojat e fëmijëve, duke parandaluar riviktimizimin, traumatizimin dhe çdo formë trajtimi të papërshtatshëm. 

Qëllimi Politik III: “Forcimi i parandalimit, rehabilitimit, edukimit, shmangies nga ndjekja penale, zbatimit të masave alternative ndaj privimit të lirisë,  drejtësisë restauruese dhe riintegrimit të qëndrueshëm të të miturve në konflikt me ligjin, përmes zhvillimit të një sistemi modern, multidisiplinar dhe të bazuar në evidencë, në përputhje me standardet e Bashkimit Evropian”. Ky qëllim politik synon avancimin e transformimit të sistemit të drejtësisë për të miturit në kontakt dhe konflikt me ligjin drejt një modeli rehabilitues, edukues dhe riintegrues, të bazuar në nevojat individuale të fëmijës dhe në evidencë. Në këtë kuadër, synohet forcimi i mekanizmave të shmangies nga ndjekja penale, drejtësisë restauruese, rehabilitimit dhe mbështetjes për riintegrim, si dhe konsolidimi i shërbimeve multidisiplinare dhe i mbështetjes pas përfundimit të masës. Pjesë e këtij transformimi është ngritja dhe funksionalizimi i Institutit të Rehabilitimit dhe Riintegrimit për të Miturit në Konflikt me Ligjin, si një strukturë qendrore për zhvillimin dhe koordinimin e shërbimeve rehabilituese dhe riintegruese.
[bookmark: _Hlk236903879]Qëllimi Politik IV: “Forcimi i qeverisjes, koordinimit ndërinstitucional, transformimit digjital, monitorimit dhe përdorimit të të dhënave dhe evidencave për zhvillimin, zbatimin dhe vlerësimin e politikave të bazuara në të dhëna në fushën e drejtësisë për të mitur”. Ky qëllim politik synon forcimin e qeverisjes së drejtësisë për të mitur përmes një koordinimi më të mirë ndërinstitucional, rritjes së llogaridhënies dhe transparencës dhe konsolidimit të një sistemi të integruar të të dhënave dhe evidencave. Në këtë kuadër, synohet përmirësimi i bashkëpunimit ndërmjet institucioneve në nivel qendror dhe vendor, harmonizimi i proceseve të raportimit, monitorimit dhe vlerësimit, si dhe përdorimi sistematik i të dhënave dhe rezultateve të vlerësimit për orientimin, rishikimin dhe përmirësimin e politikave dhe ndërhyrjeve.
Gjithashtu, dokumenti strategjik përmban dy nga risitë më të rëndësishme në fushën e drejtësisë për të miturit: zbatimin e Kodit të ri të Drejtësisë Penale për të Mitur dhe ngritjen e Institutit të ri për të Miturit në Mëzez.
Këto dy zhvillime shënojnë një qasje të re ndaj të miturve në kontakt/konflikt me ligjin, duke e vendosur rehabilitimin, edukimin, mbështetjen psiko-sociale dhe riintegrimin në qendër të trajtimit të tyre. Kampusi i ri në Mëzez përfaqëson një investim të rëndësishëm në krijimin e një mjedisi të përshtatshëm për rehabilitimin dhe përgatitjen e të miturve për riintegrim në familje dhe në shoqëri.
Procesi i kostimit u mbëshetet gjithashtu në konsultimin me Programin Buxhetor Afatmesëm 2027-2029 (faza e I), në konsultuan të gjitha institucionet përgjegjëse për zbatimin e planit të veprimit, si dhe u mbështetëm në kostot historike nga zbatimi i strategjisë paraardhëse dhe strategjive të ngjashme ndërsektoriale. Në disa raste u morrën në konsideratë dhe kostot e produkteve të PBA-së të institucioneve përgjegjëse ose aktivitete të ngjajshme.
Gjatë procesit të kostimit u identifikuan shpenzimet për secilin aktivitet dhe ato u klasifikuan në kategori shpenzuese të paracaktuara, sipas formatit IPSIS mbi metodologjinë e kostimit. Për kategori të caktuara shpenzimesh si pagat, shpenzimet e trajnimit, shpenzimet e udhëtimeve, shpenzimet e ekspertëve dhe disa kategori pajisjesh janë përdorur kostot standarde të përcaktuara në metodologjinë e kostimit. Përllogaritja e kostove është bërë sipas viteve financiare.
Strategjia, sikurse dhe dy dokumentet e parë është konceptuar si një strategji ombrellë, e cila përmban objektivat më të rëndësishme dhe rezultatet e pritshme nga zbatimi i saj për vitet e ardhshme, të hartuara në vijim të detyrimeve që rrjedhin nga procesi i integrimit të Shqipërisë në BE dhe nga dokumente të tjera strategjike kombëtare.
Strategjia e Drejtësisë për të Mitur 2027–2030, synon vijimin, forcimin dhe konsolidimin e reformave të ndërmarra në fushën e drejtësisë për të mitur, duke u mbështetur në rezultatet e zbatimit të Strategjisë së Drejtësisë për të Mitur 2022–2026, si dhe në gjetjet dhe rekomandimet e analizës së zbatimit të saj. Dokumenti strategjik dhe Plani i Veprimit për zbatimin e tij synojnë të përcaktojnë një kuadër të integruar politikash, objektivash dhe masash institucionale, me qëllim garantimin e aksesit efektiv të çdo fëmije në një sistem drejtësie miqësor ndaj fëmijëve, të përshtatur me moshën, nevojat dhe rrethanat e tyre, si dhe sigurimin e mbrojtjes dhe rivendosjes së të drejtave të cenuara në fushën penale, civile, familjare dhe administrative.
SDM 2027–2030 synon të adresojë në mënyrë të integruar problematikat me të cilat përballen fëmijët në kontakt ose në konflikt me ligjin, fëmijët viktima ose dëshmitarë të veprave penale, si dhe fëmijët që përfshihen në procedura civile, familjare dhe administrative. Në këtë kuadër, strategjia synon konsolidimin e një sistemi drejtësie që garanton respektimin e të drejtave procedurale dhe materiale të fëmijës, zbatimin e parimit të interesit më të lartë të tij, pjesëmarrjen efektive në procedura dhe mbrojtjen nga viktimizimi, riviktimizimi dhe përfshirja e përsëritur në sjellje kriminale.
Në fushën e drejtësisë penale për të mitur, strategjia synon forcimin e mekanizmave të parandalimit të hershëm, zgjerimin dhe konsolidimin e zbatimit të masave alternative ndaj privimit të lirisë, në përputhje me kushtet dhe garancitë e parashikuara nga legjislacioni në fuqi, si dhe përmirësimin e programeve të rehabilitimit dhe riintegrimit. Vëmendje e veçantë i kushtohet identifikimit dhe adresimit të faktorëve të rrezikut që ndikojnë në përfshirjen e fëmijëve në kriminalitet, nëpërmjet ndërhyrjeve parandaluese, informimit, edukimit dhe ndërgjegjësimit të fëmijëve, prindërve, familjeve dhe komunitetit. Gjithashtu, synohet forcimi i zbatimit të programeve të drejtësisë restauruese dhe ndërmjetësimit, si mekanizma që kontribuojnë në zgjidhjen e konflikteve, rehabilitimin e fëmijës dhe riintegrimin e tij në shoqëri, në rastet dhe sipas procedurave të parashikuara nga ligji.
Në vijim të objektivave të strategjisë pararendëse, SNDM 2027–2030 i kushton rëndësi të posaçme konsolidimit të mekanizmave të shmangies nga ndjekja penale dhe nga procedimi gjyqësor, me qëllim kufizimin e përfshirjes së fëmijëve në procedurat formale të drejtësisë penale, kur plotësohen kushtet ligjore për zbatimin e këtyre mekanizmave. Në këtë drejtim, parashikohet forcimi i programeve restauruese dhe ndërmjetësuese, shërbimeve të këshillimit, mbikëqyrjes dhe mbështetjes psikosociale e juridike, si dhe i mekanizmave të koordinimit ndërmjet institucioneve përgjegjëse. Për fëmijët për të cilët nevojiten masa mbikëqyrjeje ose ndërhyrje të specializuara, theksi vihet te hartimi dhe zbatimi i programeve të përshtatura me nevojat individuale, përgatitja për rikthimin në familje dhe komunitet, si dhe mbështetja e vazhdueshme për riintegrimin e qëndrueshëm në shoqëri.
Një zgjerim thelbësor i fushës së veprimit të SDM 2027–2030, në krahasim me strategjinë pararendëse, është përfshirja e aksesit të fëmijëve në drejtësi edhe në çështjet civile, familjare dhe administrative. Ky zgjerim synon të garantojë mbrojtjen efektive të të drejtave dhe interesave të fëmijëve në çdo procedurë gjyqësore ose administrative që i përfshin ata ose që mund të ndikojë në mënyrë të drejtpërdrejtë në jetën, mirëqenien dhe zhvillimin e tyre. Në këtë kuadër, rëndësi i kushtohet garantimit të së drejtës së fëmijës për t’u informuar dhe dëgjuar, pjesëmarrjes së tij efektive në procedura, përfaqësimit dhe asistencës së përshtatshme, si dhe marrjes në konsideratë të mendimit të tij, në përputhje me moshën dhe shkallën e pjekurisë.
Masat e parashikuara në strategji synojnë që parimi i interesit më të lartë të fëmijës të udhëheqë çdo veprim, procedurë dhe vendimmarrje që lidhet me fëmijën ose ndikon në të drejtat dhe interesat e tij, pavarësisht nga fusha e drejtësisë në të cilën zhvillohet procedura. Ky parim, së bashku me mosdiskriminimin, të drejtën e fëmijës për jetë, mbijetesë dhe zhvillim, si dhe respektimin e së drejtës së tij për t’u dëgjuar, përbën një nga bazat themelore të qasjes së integruar që ndjek SDM 2027–2030.
Në hartimin e SDM 2027–2030 janë marrë në konsideratë kuadri përkatës ndërkombëtar dhe evropian për të drejtat e fëmijës, dokumentet e politikave dhe standardet e Bashkimit Evropian dhe të Këshillit të Evropës, si dhe gjetjet dhe rekomandimet e mekanizmave ndërkombëtarë të monitorimit. 
Gjithashtu, janë marrë në konsideratë Konventa Evropiane për të Drejtat e Njeriut dhe standardet përkatëse të jurisprudencës së Gjykatës Evropiane për të Drejtat e Njeriut, si dhe Udhëzimet e Komitetit të Ministrave të Këshillit të Evropës për drejtësinë miqësore ndaj fëmijëve. Këto udhëzime trajtojnë aksesin efektiv të fëmijëve në drejtësi dhe garancitë që duhet të respektohen përpara, gjatë dhe pas procedurave gjyqësore, duke përfshirë informimin, përfaqësimin, pjesëmarrjen, mbrojtjen e privatësisë, sigurinë dhe përshtatjen e procedurave me nevojat e fëmijës. 
Në hartimin e “SDM 2027-2030” janë mbajtur parasysh gjetjet dhe rekomandimet e Komisionit Evropian të dërguara nëpërmjet “Raportit për Shqipërinë 2025”,  si dhe rekomandimet e Komitetit për të Drejtat e Fëmijës, Strategjia e BE-së për Drejtësinë për të Mitur, rekomandimet e Këshillit të Evropës për një drejtësi miqësore për fëmijët,  rekomandimet e mekanizmave monitorues të konventave të OKB-së dhe Këshillit të Evropës ku shteti shqiptar është palë, veçanërisht të GREVIO-s , GRETA-s , CPT , direktivat e BE-së për një drejtësi miqësore për fëmijët dhe mbrojtjen e viktimave  si dhe rekomandimet e partnerëve vendas dhe ndërkombëtarë që  punojnë me dhe për fëmijët .  
“SNDM 2027-2030” është e lidhur dhe e harmonizuar me qëllimet dhe objektivat e Strategjisë Kombëtare për Zhvillim dhe Integrim Evropian 2022-2030 (SKZHIE III) dhe kontribuon në realizimin e objektivave të saj për forcimin e shtetit të së drejtës, mbrojtjen e të drejtave të njeriut, zhvillimin njerëzor dhe përshpejtimin e integrimit evropian. Strategjia përkthen këto prioritete në masa konkrete për krijimin e një sistemi drejtësie për të mitur që është i aksesueshëm, miqësor ndaj fëmijëve, rehabilitues dhe në përputhje me standardet e Bashkimit Evropian dhe instrumentet ndërkombëtare për të drejtat e fëmijës. Lidhja më konkrete realizohet në kapitujt, si më poshtë:

Strategjia Ndërsektoriale e Drejtësisë për të Mitur 2027–2030 lidhet drejtpërdrejt me Programin e Qeverisë Shqiptare 2025–2029 (“Shqipëria 2030”), duke u paraqitur si një instrument zbatues i angazhimeve të Qeverisë në fushën e shtetit të së drejtës, mbrojtjes së të drejtave të njeriut dhe integrimit evropian. Programi Qeverisës vendos si prioritete forcimin e reformës në drejtësi, përfundimin e negociatave për anëtarësim në BE, modernizimin e sistemit të drejtësisë dhe garantimin e të drejtave themelore.

 SNDM 2027 – 2030 lidhet me dy kapituj kryesorë të PKIE, konkretisht me kriterin politik “Demokracia dhe Shteti i së Drejtës” “Të drejtat e njeriut” dhe me kapitullin 23: “Gjyqësori dhe të Drejtat Themelore” ku parashikohen tre shtyllat kryesore për reformat e drejtësisë në këtë kapitull të cilat janë: (1) Sistemi Gjyqësor (2) Lufta kundër Korrupsionit (3) Përmirësimi dhe Mbrojtja e të Drejtave dhe Lirive Themelore “Të Drejtat e Fëmijëve”.

 “SNDM 2027 – 2030” lidhet me Marrëveshjen e Stabilizim Asociimit, e miratuar me ligjin nr. 9590, datë 27.07.2006 “Për ratifikimin e Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane dhe shteteve të tyre anëtare”, me përkatësisht me nenet respektiv: me nenin 2 të MSA-së “Respekti për parimet demokratike  dhe  të  drejtat  e  njeriut”, siç janë shpallur në Deklaratën Universale të së Drejtave të Njeriut dhe siç janë përkufizuar në Konventën Evropiane të të Drejtave të Njeriut, në Aktin Final të Helsinkit dhe në Kartën e Parisit për një Evropë të Re, respekti për parimet e së drejtës  ndërkombëtare, ato të shtetit të së drejtës si edhe për parimet e ekonomisë së tregut, siç pasqyrohen në dokumentin e Konferencës së Bonit të KSBE-së për Bashkëpunimin Ekonomik, formojnë bazën e politikave të brendshme dhe të jashtme të palëve dhe përbëjnë elementët thelbësorë të kësaj marrëveshjeje. 

Gjithashtu “SNDM 2027 – 2030” lidhet me nenin 78 “Fuqizimi i institucioneve dhe shtetit të së drejtës” të MSA-së, “Në bashkëpunimin e tyre në fushën e drejtësisë dhe çështjeve të brendshme me palët i kushtojnë rëndësi të veçantë forcimit të shtetit të së drejtës, dhe forcimit të institucioneve në të gjitha nivelet në fushën e administratës në përgjithësi, si edhe imponimit të ligjeve e administrimit  të  drejtësisë  në  veçanti. Bashkëpunimi synon veçanërisht në fuqizimin e pavarësisë së gjyqësorit dhe në përmirësimin e efikasitetit të tij, në përmirësimin e  funksionimit të  policisë  dhe  organeve  të  tjera  ligjzbatuese duke siguruar trajnime të mjaftueshme dhe duke luftuar korrupsionin dhe krimin e organizuar”.

SNDM 2027 – 2030 lidhet edhe me nenin 88 “Bashkëpunimi statistikor” të MSA-së, “Bashkëpunimi midis palëve përqendrohet kryesisht në fushat prioritare që lidhen me acquis e Komunitetit në fushën e statistikave. Ai  synon  veçanërisht  zhvillimin  e  një  sistemi  statistikor  efikas dhe të qëndrueshëm, të aftë për të siguruar të dhëna të krahasueshme, të besueshme, objektive dhe të sakta, që nevojiten për të planifikuar dhe monitoruar procesin e tranzicionit dhe reformës në Shqipëri. Sistemi statistikor duhet të respektojë parimet themelore të  statistikave të nxjerra nga OKB-ja dhe Kodi Statistikor Evropian i Praktikës dhe parashikimet e se drejtës Statistikore Evropiane, dhe duhet të zhvillohet drejt acquis-së së Komunitetit”.

Institucionet e përfshira në hartimin e strategjisë nga ministritë e linjës dhe varësisë janë:
Agjencia Kombëtare e Arsimit, Formimit Profesional dhe Kualifikimeve, Agjencia Kombëtare e Punësimit dhe Aftësive, Agjencia Kombëtare e Rinisë, Agjencia për Mbështetjen e Vetëqeverisjen Vendore, Agjencia Shtetërore për të Drejtat dhe Mbrojtjen e Fëmijëve, Akademia e Sigurisë, Autoriteti Kombëtar për Sigurinë Kibernetike, Drejtoria e Ndihmës Juridike Falas, Drejtoria e Përgjithshme e Arsimit Parauniversitar, Drejtoria e Përgjithshme e Burgjeve, Drejtoria e Përgjithshme e Përmbarimit, Drejtoria e Përgjithshme e Policisë së Shtetit, Drejtoria e Shërbimit të Provës, Drejtoria Rajonale e Arsimit Parauniversitar, Klinikat e ligjit, Ministria e Arsimit / Institucionet e Arësimit të Lartë, Ministria e Drejtësisë, Ministria e Ekonomisë dhe Inovacionit, Ministria e Financës, Ministria e Puneve të Brendshme, Ministria e Shëndetësisë dhe Mbrojtjes Sociale, Qendra e Parandalimit të Krimeve të të Miturve dhe të Rinjve, Shërbimi Social Shtetëror, Shkolla Shqiptare e Administratës Publike dhe Zyra Vendore e Arsimit Parauniversitar. 

Nga institucionet e pavaruara janë: Avokati i Popullit, Dhoma e Avokatisë së Shqipërisë, Dhoma Kombëtare e Biznesit, Dhoma Kombëtare e Ndërmjetësve, Instituti i Statistikave i Republikës së Shqipërisë, Këshilli i Lartë Gjyqësor / Gjykatat, Këshilli i Lartë i Prokurorisë / Prokuroritë, Komisioneri për Mbrojtjen nga Diskriminimi, Komisioneri për të Drejtën e Informimit dhe Mbrojtjen e të Dhënave Personale, Kuvendi i Republikës së Shqipërisë, Njësitë e Vetëqeverisjes Vendore, Njësitë e Vlerësimit dhe Referimit të Nevojave, Prokuroria e Përgjithshme, Shkolla e Magjistraturës, Urdhri i Psikologut dhe Urdhri i Punonjësit Social.

Miratimi i Kodit të Ri të Drejtësisë penale për të Mitur, që lidhen me Reformën në Drejtësi, dhe përmirësimi gradual i infrastrukturës në zinxhirën e institucioneve që merrën me fëmijët, pritet të rrisë ndjeshëm cilësinë e shërbimeve të drejtësisë, në përputhje me standartet më të larta të BE-së.

Perspektiva gjinore është integruar në përgatitjen, hartimin, zbatimin, monitorimin dhe vlerësimin e SNDM 2027-2030 si dhe programeve të shpenzimeve, për këtë strategji, me synimin adresimin e çështjes së përfaqësimit në çështjet që lidhen me sistemin e drejtësisë për të mitur. Për këtë qëllim të dhënat e zbatimit të SNDM 2027-2030 kur të jetë e mundur do të jenë, të mbledhura dhe të paraqitura të ndara sipas gjinisë si klasifikim parësor dhe i përgjithshëm; të dhënat do të pasqyrojnë çështjet gjinore; metodat e mbledhjes së të dhënave do të marrin në konsideratë stereotipet, faktorët socialë dhe kulturorë që mund të nxisin paragjykimet gjinore në lidhje me sistemin e drejtësisë për të mitur.

Në përfundim, SNDM 2027–2030 dhe dokumentat e saj strategjik synojnë të konsolidojnë një qasje të integruar dhe të koordinuar ndërinstitucionale për garantimin e aksesit efektiv të çdo fëmije në drejtësi. Nëpërmjet masave të parashikuara synohet forcimi i parandalimit të përfshirjes së fëmijëve në kriminalitet dhe i viktimizimit të tyre, zbatimi efektiv i mekanizmave alternativë ndaj procedurave formale të drejtësisë penale, përmirësimi i shërbimeve të rehabilitimit dhe riintegrimit, si dhe garantimi i mbrojtjes së të drejtave të fëmijëve në procedurat penale, civile, familjare dhe administrative. Zbatimi i strategjisë synon, në tërësi, një sistem drejtësie në të cilin interesi më i lartë i fëmijës, respektimi i të drejtave të tij dhe garantimi i mbrojtjes efektive përbëjnë standarde udhëheqëse të çdo veprimi dhe vendimmarrjeje institucionale.
Afati i vlerësuar për të paraqitur nismën nënligjore, të Strategjisë Ndërsektoriale të Drejtësisë për të Mitur 2027–2030, Planit të Veprimit, si dhe pasaportës së treguesve, pranë Sekretarit të Përgjithshëm të Këshillit të Ministrave, me qëllim shqyrtimin në mbledhjen e Këshillit të Ministrave, është brenda muajit dhjetor 2026.

